ai4bharat/Pralekha huggingface dataset:
মানবসম্পদবিকাশমন্ত্রক
সুপ্রাচীন হরপ্পা সভ্যতার অন্যতম শহর ঢোলাবীরা-র ধ্বংসের অন্যতম কারণ ছিল নদী শুকিয়ে যাওয়া ও ক্ষরা জনিত পরিস্হিতি : আইআইটি খড়গপুরের সমীক্ষায় এই তথ্য প্রকাশিত
কলকাতা, ০২ জানুয়ারী, ২০১৯
হিমালয়ের বরফগলা জলে সমৃদ্ধ নদী সুপ্রাচীনকালে কচ্ছের রণের ওপর দিয়ে বয়ে যেত। কালের নিয়মে এই নদী ধীরে ধীরে শুকিয়ে যাওয়ার ফলেই হরপ্পা সভ্যতার অন্যতম শহর ঢোলাবীরা ধ্বংস হয়ে যায়। ভারতীয় গবেষকরা ঢোলাবীরা শহর ধ্বংস হয়ে যাওয়ার পিছনে এই তথ্য আবিষ্কার করেছেন। গবেষকরা আরও দাবি করেছেন সুপ্রাচীন হরপ্পা সভ্যতার অন্যতম শহর ঢোলাবীরা ওপর দিয়ে হিমালয়ের বরফগলা জলে সমৃদ্ধ কাল্পনিক নদী সরস্বতী বয়ে যেত। এই নদী শুকিয়ে যাওয়ার ফলে শহরটিও নিশ্চিহ্ন হয়ে যায়। গবেষকদের এই সমীক্ষায় প্রাপ্ত তথ্য মর্যাদাপূর্ণ কোয়াটারনারি সায়েন্স জানার্লে প্রকাশিত হয়েছে।
সমীক্ষায় কাল্পনিক এই নদীর গতিপথ, জলবায়ু ও সভ্যতার সঙ্গে এই নদীর যোগসূত্র খোঁজার চেষ্টা করা হয়। আইআইটি খড়গপুর, পুরাতত্ত্ব সর্বেক্ষণ, ডেকান কলেজ, ফিজিকাল রিসার্চ ল্যাবরেটারি এবং গুজরাটের সংস্কৃতি দপ্তরের বিশেষজ্ঞরা বিভিন্ন পুরাতাত্ত্বিক নিদর্শন খতিয়ে দেখার পর জানিয়েছেন জলবায়ু পরিবর্তনের কারণে সুপ্রাচীন হরপ্পা সভ্যতা ধ্বংস হয়ে গিয়েছিল। সমীক্ষায় আরও প্রকাশ, থর মরুভূমির দক্ষিণ দিকে কচ্ছের রণে সেইসময় সিন্ধু ও তার শাখা-প্রশাখা এবং অন্যান্য নদ-নদীর জল রণে এসে পড়ত এবং রণ ও অন্যান্য নদ-নদীর তীরে ম্যানগ্রোভ অরণ্যের সৃষ্টি হয়েছিল। কিন্তু সময়ের কালপ্রবাহে এগুলি সবই ধীরে ধীরে নিশ্চিহ্ন হয়ে যায়। এটাই ছিল প্রথম প্রত্যক্ষ প্রমাণ যে জলবায়ুর পরিবর্তন ঘটছে এবং তার প্রভাব পড়ছে হিমবাহ থেকে তৈরি হওয়া নদীর ওপর। কাল্পনিক সরস্বতী নদীর ক্ষেত্রেও জলবায়ুর প্রভাব পড়েছিল বলেই আইআইটি খড়গপুরের অধ্যাপক এবং এই গবেষক দলের প্রধান অনিন্দ্য সরকার জানিয়েছেন।
গবেষকরা আরও জানিয়েছেন, ঢোলাবীরার বাসিন্দারাই ছিলেন ওই অঞ্চলের প্রকৃত অধিবাসী যাদের অস্তিত্ব ছিল প্রায় ১ হাজার ৭০০ বছর। তারা এমন এক উন্নতমানের শহর গড়ে তুলেছিলেন যা প্রায় ৪ হাজার ৪০০ বছর টিকে ছিল। এমনকি জল সংরক্ষণের ক্ষেত্রেও তারা অভিনব পদ্ধতির প্রয়োগ ঘটিয়েছিলেন। এই শহর ৪ হাজার ৪০০ বছর টিকে থাকার পর প্রায় ৪ হাজার বছর আগে চিরতরে নিশ্চিহ্ন হয়ে যায়। এই শহরের নিশ্চিহ্ন হয়ে যাওয়ার পিছনে খরা জনিত পরিস্হিতির সৃষ্টি হয়েছিল বলেও গবেষকরা দাবি করেছেন।
যদিও ঢোলাবীরার বাসিন্দারা জল সংরক্ষণের জন্য বাঁধ, জলাধার এবং পাইপলাইন তৈরি করেছিলেন। কিন্তু ব্যাপক খরা জনিত পরিস্হিতে তৈরি হওয়ার ফলে এইসব কাঠামো ভেঙে পড়ার দরুণ শহরটিও ধীরে ধীরে নিশ্চিহ্ন হয়ে যায়। জলবায়ু পরিবর্তনের এই ঘটনা কিভাবে পরিবেশ, পরিস্হিতির ওপর বিরূপ প্রভাব ফেলতে পারে তার এক উজ্জ্বল উদাহরণ হল ঢোলাবীরা শহর। গবেষকদের আরও দাবি ভারতে যাবতীয় হরপ্পা সভ্যতার নিদর্শনও ঢোলাবীরা শহরটি ধ্বংসের পরপরই নিশ্চিহ্ন হয়ে যায়। এমনকি সেই সময়কার মেসোপটেমিয়া, গ্রীস, চীন ও মিশরের প্রাচীন সাম্রাজ্যে সামাজিক অবক্ষয়েরও সূচনা হয় সেইসময়। ৪ হাজার ২০০ বছর আগে ভারতীয় ও পূর্ব এশিয়ায় বর্ষার মরশুমে যে পরিবর্তন আসে তার প্রভাব সমগ্র অঞ্চলে পড়ে। এই প্রভাব এতটাই গভীর ছিল যে ২৫০ বছর ধরে খরা জনিত পরিস্হিতি চলতে থাকে যার ফলে ঢোলাবীরা শহর নিশ্চিহ্ন হয়ে যায় বলে ওয়েল্স বিশ্ববিদ্যালয়ের অধ্যাপক মাইক ওয়াকার দাবি করেছেন।
CG/BD/NS
(Visitor Counter : 520
কর্মী, জন-অভিযোগএবংপেনশনমন্ত্রক
সরকার পেনশন-প্রাপকদের আত্মনির্ভর করে তুলতে সাহায্য করছে : ডঃ জিতেন্দ্র সিং
নয়াদিল্লি, ১০ নভেম্বর, ২০২০
কেন্দ্রীয় কর্মচারী, গণঅভিযোগ ও পেনশন বিষয়ক প্রতিমন্ত্রী ডঃ জিতেন্দ্র সিং বলেছেন, প্রধানমন্ত্রী শ্রী নরেন্দ্র মোদীর সুদক্ষ নেতৃত্বে পেনশন ও পেনশন-প্রাপক কল্যাণ দপ্তর ডিজিটাল পদ্ধতিতে জীবন শংসাপত্র সংগ্রহ ও জমা করার সুবিধা প্রদান করে পেনশন-প্রাপকদের আত্মনির্ভর করে তোলার চেষ্টা করছে। আগে কোভিড-১৯ মহামারীর দরুণ পেনশন-প্রাপকদের জীবন শংসাপত্র জমা করার ক্ষেত্রে বিভিন্ন সমস্যার সম্মুখীন হতে হয়েছে। এই প্রেক্ষিতে সরকার পেনশন-প্রাপকদের সুবিধার্থে জীবন শংসাপত্র জমা করার সময়সীমা পয়লা নভেম্বর থেকে বাড়িয়ে আগামী ৩১শে ডিসেম্বর পর্যন্ত করেছে।
কোভিড মহামারী সময়কালে আত্মচিন্তন ও ধ্যানের শক্তি শীর্ষক ব্রহ্মকুমারী সিস্টার শিবানী আয়োজিত এক মতবিনিময় সভায় অংশ নিয়ে ডঃ জিতেন্দ্র সিং আরও বলেন, কোভিড মহামারীর প্রেক্ষিতে প্রবীণ নাগরিক হিসাবে পেনশন-প্রাপকরাই সবচেয়ে বেশি অসুরক্ষিত। তাই, এদের জন্য সাহায্য ও করুণার প্রয়োজন, যাতে তাঁদের মানসিক চাপ দূর করে শারীরিক দিক থেকেও সুস্থ সবল রাখা যায়।
ব্রহ্মকুমারী সিস্টার শিবানীর অভিনব প্রয়াসের প্রশংসা করে ডঃ সিং আরও বলেন, সমাজকে দেওয়ার মতো অনেক কিছুই প্রবীণ নাগরিকদের কাছে রয়েছে। তাই, তাঁদের মূল্যবান অভিজ্ঞতা ও জ্ঞান সমাজে পরিবর্তন নিয়ে আসতে পারে। এজন্যই তাঁদেরকে শারীরিক ও মানসিক দিক থেকে সুস্থ-সবল রাখা আমাদের কর্তব্য।
এই মতবিনিময় অনুষ্ঠানে পেনশন ও পেনশন-প্রাপক কল্যাণ দপ্তরের সচিব ডঃ ক্ষেত্রপতি শিবাজী, বিভাগীয় যুগ্মসচিব শ্রী সঞ্জীব নারায়ণ মাথুর সহ মন্ত্রকের উচ্চ পদস্থ আধিকারিকরা অনলাইনে যোগ দেন।
করোনা মহামারীর সময় মানসিক সুস্বাস্থ্যের বিষয়ে প্রবীণ নাগরিকদের সচেতন করে তোলার লক্ষ্যে এই মতবিনিময় অনুষ্ঠানের আয়োজন করা হয়।
কেন্দ্রীয়মন্ত্রিসভা
ট্রেড ইউনিয়নগুলির স্বৃকীতিদানের ব্যাপারে ১৯২৬ সালের ট্রেড ইউনিয়ন আইনে সংশোধনের প্রস্তাবে মন্ত্রিসভার সায়
নয়াদিল্লি, ০২ জানুয়ারী, ২০১৯
প্রধানমন্ত্রী শ্রী নরেন্দ্র মোদীর পৌরহিত্যে আজ কেন্দ্রীয় মন্ত্রিসভার বৈঠকে ট্রেড ইউনিয়নগুলিকে স্বৃকীতি দানের ব্যাপারে ১৯২৬ সালের ট্রেড ইউনিয়ন আইনে সংশোধনের প্রস্তাব অনুমোদন করেছে কেন্দ্রীয় মন্ত্রিসভা।
এই আইন সংশোধনের ফলে কেন্দ্রীয় ও রাজ্যস্তরের ট্রেড ইউনিয়নগুলিকে স্বৃকীতি দেওয়া যাবে; ত্রিপাক্ষিক গোষ্ঠীতে শ্রমিক শ্রেণীর প্রকৃত প্রতিনিধিত্ব সুনিশ্চিত হবে ; সরকার কর্তৃক শ্রমিক শ্রেণীর প্রতিনিধিত্বের ব্যাপারে যথেচ্চ মনোনয়ন নিয়ন্ত্রণ করা যাবে এবং শিল্প সংস্হায় অশান্তি এবং মামলা-মোকদ্দমার সংখ্যা হ্রাস পাবে।
প্রস্তাবিত এই বিলটিতে সরকারের গঠিত ত্রিপাক্ষিক গোষ্ঠীতে শ্রমিক শ্রেণীর প্রতিনিধিত্বমূলক মনোনয়ন আরও সুনিশ্চিত হবে। স্বীকৃত ট্রেড ইউনিয়নগুলি শিল্প সংস্হায় সম্প্রীতি বজায় রাখার ব্যাপারে দায়বদ্ধ থাকবে। কেন্দ্রীয় ও রাজ্যস্তরে ট্রেড ইউনিয়নগুলির স্বৃকীতি দানের ফলে বিভিন্ন দপ্তরে নকল ইউনিয়নের প্রতিনিধিত্ব হ্রাস পাবে। সেইসঙ্গে স্বীকৃত ট্রেড ইউনিয়নগুলিতে কেন্দ্র ও রাজ্যস্তরে নির্দিষ্ট কিছু ভূমিকা পালনের দায়িত্ব দেওয়া হবে।
CG/BD/NS
(Visitor Counter : 93
প্রধানমন্ত্রীরদপ্তর
প্রধানমন্ত্রীর ২০২১-এর রাষ্ট্রীয় বাল পুরস্কার প্রাপকদের সঙ্গে মতবিনিময়
নতুনদিল্লি, ২৫শে জানুয়ারি, ২০২১
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে প্রধানমন্ত্রী রাষ্ট্রীয় বাল পুরস্কার প্রাপকদের সঙ্গে মতবিনিময় করেছেন। কেন্দ্রীয় নারী ও শিশু বিকাশ মন্ত্রী শ্রীমতী স্মৃতি জুবিন ইরানী এই অনুষ্ঠানে উপস্থিত ছিলেন।
প্রধানমন্ত্রী জানিয়েছেন, করোনার সংকটকালে এবছরের পুরষ্কারের বিষয়টি অন্যরকম, কারণ প্রাপকরা করোনার কঠিন সময়ে এই স্বীকৃতি পেয়েছেন। মতবিনিময়ের সময়ে স্বচ্ছতা অভিযানের মত আচরণ পরিবর্তন সংক্রান্ত গুরুত্বপূর্ণ অভিযানে শিশুদের ভূমিকার বিষয়টিকে তিনি উল্লেখ করেছেন । করোনা কালে শিশুরা যখন ভালো করে হাত ধোয়ার জন্য প্রচার চালায়, তখন সেই অভিযান মানুষের মনে ছাপ ফেলে এবং তা সাফল্য অর্জন করে।
শ্রী মোদী বলেছেন, ছোট্ট একটি ভাবনা যখন সঠিকভাবে সমর্থন পায়, তখন তার ফল নজরকাড়া হয়। তিনি শিশুদের ক্রিয়াফলের উপর বিশ্বাস রাখতে পরামর্শ দেন , কারণ এর থেকে ধারণা তৈরি হয় ও যার ফলে মানুষ আরো বড় কিছু করার জন্য অনুপ্রেরণা পায়। শিশুদের সাফল্য অর্জনের পর সন্তুষ্ট থাকলে চলবে না, জীবনে আরো ভালো ফল করার জন্য তাদের চেষ্টা চালিয়ে যেতে হবে।
প্রধানমন্ত্রী শিশুদের তিনটি শপথ মনে রাখার পরামর্শ দেন। প্রথম শপথ হল ধারাবাহিকতা। কাজ করার সময় কাজের গতির ক্ষেত্রে শৈথিল্য আনলে চলবে না। দ্বিতীয় শপথটি হল দেশের জন্য কাজ। আমরা যদি সব কাজ দেশের কথা ভেবে করি, তাহলে সেই কাজ ব্যক্তিস্বার্থকে অতিক্রম করতে পারে। আমরা যেহেতু স্বাধীনতার ৭৫তম বর্ষের দিকে এগিয়ে চলেছি, তাই শিশুরা দেশের জন্য কি কি করতে পারে, সে বিষয়ে তিনি ভাবার পরামর্শ দিয়েছেন। তৃতীয় শপথ হল বিনয়। প্রত্যেক সাফল্যের মাধ্যমে আমাদের আরো ভদ্র হতে হবে কারণ আমাদের বিনয়ের জন্যই আমাদের সাফল্য অন্যেরাও ভাগ করে নিতে পারবে।
উদ্ভাবন, শিক্ষাক্ষেত্রে সাফল্য, ক্রীড়া, সংস্কৃতি, সামাজিক ক্ষেত্রে সেবা ও সাহসিকতায় নজরকাড়া সাফল্যের স্বীকৃতিতে কেন্দ্র, প্রধানমন্ত্রী রাষ্ট্রীয় বাল পুরষ্কারের আওতায় বাল শক্তি পুরষ্কার দিয়ে থাকে। এই বছর বিভিন্ন শাখায় ৩২জনকে এই পুরষ্কারের জন্য মনোনীত করা হয়েছিল।
কৃষিমন্ত্রক
কেন্দ্রীয় মন্ত্রিসভায় ২০২১-২২ বিপণন মরশুমে খরিফ শস্যের জন্য ন্যূনতম সহায়ক মূল্য অনুমোদন
নতুন দিল্লি, ০৯ জুন, ২০২১
প্রধানমন্ত্রী শ্রী নরেন্দ্র মোদীর পৌরহিত্যে অর্থনৈতিক বিষয়ক ক্যাবিনেট কমিটি ২০২১-২২ বিপণন মরশুমে বাধ্যতামূলকভাবে সমস্ত খরিফ শস্যের জন্য ন্যূনতম সহায়ক মূল্য বৃদ্ধিতে অনুমোদন দিয়েছে।
কৃষকরা যাতে তাদের উৎপাদনের জন্য যথার্থ পারিশ্রমিক পান তা সুনিশ্চিত করতে সরকার ২০২১-২২ বিপণন মরশুমের জন্য খরিফ শস্যের ন্যূনতম সহায়ক মূল্য বৃদ্ধি করেছে। বিগত বছরের তুলনায় এবছর তিল শস্যে  এবং উড়দ ও তুড় শস্যে  ন্যূনতম সহায়ক মূল্য বৃদ্ধির সুপারিশ করা হয়েছে। চিনাবাদাম ও নাইজার বীজ ক্ষেত্রে গত বছরের তুলনায় এবছর ক্যুইন্টাল পিছু ২৭৫ এবং ২৩৫ টাকা করে বাড়ানো হয়েছে।
২০১৮-১৯ সালে কেন্দ্রীয় বাজাটে কৃষকদের ফসলের দাম কম পক্ষে দেড়গুণ বৃদ্ধি ও ন্যায় সঙ্গত পারিশ্রমিক পাওয়ার ক্ষেত্রে যে প্রতিশ্রুতি দেওয়া হয়েছিল তার সঙ্গে সামঞ্জস্য বজায় রেখে ২০২১-২২ বিপণন মরশুমে খরিফ শস্যের জন্য ন্যূনতম সহায়ক মূল্য বৃদ্ধি করা হয়েছে। এর ফলে কৃষকরা বাজরা চাষের ক্ষেত্রে খরচের ৮৫ শতাংশ এবং উড়দ চাষের ক্ষেত্রে খরচের ৬৫ শতাংশ এবং তুড় চাষের ক্ষেত্রে খরচের ৬২ শতাংশ পর্যন্ত অর্থ ফেরত পাবেন বলে মনে করা হচ্ছে। বাকি ফসলের জন্য কৃষকদের ফসল উৎপাদন ব্যায়ে ৫০ শতাংশ পর্যন্ত লাভ ঘরে তুলতে পারবেন বলে অনুমান করা হচ্ছে।
গত কয়েক বছরে তৈলবীজ, ডাল এবং মোটা দানাশস্যের ন্যূনতম সহায়ক মূল্য বৃদ্ধির লক্ষ্যে প্রচেষ্টা চালানো হয়েছে। যেসব অঞ্চলে ধান, গম চাষ হয় না সেখানে দীর্ঘ মেয়াদি বিকল্প পুষ্টিকর ফসল চাষের ওপর জোর দেওয়া হয়েছে। ২০১৮ সালে কেন্দ্রীয় সরকার প্রধানমন্ত্রী অন্নদাতা আয় সংরক্ষণ অভিযান -এর আওতায় একাধিক প্রকল্পের কথা ঘোষণা করেছে। কৃষকরা যাতে তাদের উৎপাদিত ফসলের জন্য যথাযথ পারিশ্রমিক পান তার জন্যই এই উদ্যোগ নেওয়া হয়েছে। ডাল উৎপাদন ক্ষেত্রে আত্মনির্ভরতা অর্জনের লক্ষ্যে আসন্ন খরিফ ২০২১ –এর মরশুমে একটি বিশেষ খরিফ কৌশল প্রস্তুত করা হয়েছে। তুড়, মুগ, উড়দ ইত্যাদি ডালের ক্ষেত্রে উৎপাদনশীলতা বৃদ্ধির জন্য বিশদ পরিকল্পনা গ্রহণ করা হয়েছে। একইভাবে তৈল বীজের জন্য ভারত সরকার চলতি বছরের খরিফ মরশুমে মিনি কিট আকারে উচ্চ ফলনশীল জাতের বীজ কৃষকদের বিনামূল্যে বিতরণের জন্য পরিকল্পনা গ্রহণ করেছে। এই বিশেষ খরিফ কর্মসূচি ৬.৩৭ লক্ষ হেক্টর জমিকে তৈল বীজ চাষের আওতায় নিয়ে আসবে এবং ১২০.২৬ লক্ষ ক্যুইন্টাল তৈলবীজ উৎপাদন সম্ভবপর হবে। পাশাপাশি ২৪.৩৬ লক্ষ ক্যুইন্টাল ভোজ্য তেল উৎপাদন সম্ভবপর হবে।
CG/SS/SKD
(Visitor Counter : 161
প্রধানমন্ত্রীরদপ্তর
রাষ্ট্রসঙ্ঘের সাধারণ সভার ৭৪-তম অধিবেশনে ক্লাইমেট অ্যাকশন সামিট-২০১৯এ প্রধানমন্ত্রীর ভাষণ
নয়াদিল্লি, ২৩ সেপ্টেম্বর, ২০১৯
বিশ্ব জলবায়ু শীর্ষ সম্মেলন আয়োজন করার জন্য আমি রাষ্ট্রসঙ্ঘের মহাসচিবকে ধন্যবাদ জানাই।
গত বছর ‘চ্যাম্পিয়ন অফ্ দ্য আর্থ’ পুরস্কার পাওয়ার পর, রাষ্ট্রসঙ্ঘে ভাষণ দেওয়ার এটাই আমার কাছে প্রথম সুযোগ। নিউ ইয়র্কে আমার সফরে প্রথম বৈঠক জলবায়ু নিয়ে হওয়ার জন্য আমি অত্যন্ত আনন্দিত।
মহামহিমগণ,
জলবায়ু পরিবর্তনের মোকাবিলায় বিভিন্ন দেশ একাধিক পদক্ষেপ নিচ্ছে।
আমাদের একথা স্বীকার করতেই হবে যে, জলবায়ু পরিবর্তনের মতো জটিল সমস্যা মোকাবিলায় যদি আমাদের জয়ী হতে হয়, তাহলে আমরা বর্তমানে যে সমস্ত পদক্ষেপ নিয়েছি তা যথেষ্ঠ নয়।
জলবায়ু পরিবর্তনের মোকাবিলায় আজ প্রয়োজন এক সুসংবদ্ধ প্রয়াস। এই প্রয়াসের মধ্যে শিক্ষা থেকে মূল্যবোধ, জীবনশৈলি থেকে উন্নয়নমূলক আদর্শের বিষয়গুলিকেও অন্তর্ভুক্ত করতে হবে। এখন আমাদের আচার-আচরণগত পরিবর্তন আনার জন্য বিশ্বব্যাপী গণ-আন্দোলন গড়ে তোলার প্রয়োজন রয়েছে।
প্রকৃতির প্রতি শ্রদ্ধা প্রর্দশন, সম্পদের যুক্তিগ্রাহ্য ব্যবহার, আমাদের দৈনন্দিন চাহিদা হ্রাস করা এবং সীমিত সম্পদ কাজে লাগিয়ে জীবনযাপন সবক্ষেত্রেই আমাদের পরম্পরা ও বর্তমান সময়ের যাবতীয় প্রয়াসের গুরুত্বপূর্ণ ভূমিকা রয়েছে। নির্লোভ থাকাই আমাদের আদর্শ।
ভারত আজ এখানে জলবায়ু পরিবর্তনের মতো জটিল বিষয়ে কেবল কিছু কথা বলার জন্যই নয়, বরং এক বাস্তবসম্মত প্রয়াস ও সুচিন্তিত পরিকল্পনা নিয়ে উপস্হিত হয়েছে। আমরা বিশ্বাস করি উপদেশ-পরামর্শ দেওয়ার চেয়ে সঠিক পন্হা-পদ্ধতি মেনে চলা অনেক বেশি কার্যকর।
ভারতে আমরা জীবাশ্ম বর্হিভূত জ্বালানী ব্যবহারের পরিমাণ বাড়ানোর লক্ষ্যে অগ্রসর হচ্ছি। ২০২২ সালের মধ্যে পুনর্নবীকরণযোগ্য শক্তি উৎপাদনের পরিমাণ ১৭৫ গিগাওয়াটের বেশি বাড়ানোর পরিকল্পনা আমাদের রয়েছে। পরে, তা আরও বাড়িয়ে ৪৫০ গিগাওয়াট করা হবে।
ভারতে আমরা ই-মবিলিটি বা বৈদ্যুতিক যানবাহনের মাধ্যমে পরিবহণ ব্যবস্হাকে দূষণমুক্ত করার পরিকল্পনা গ্রহণ করেছি।
পেট্রোল ও ডিজেলে জৈব-জ্বালানী মিশ্রণের পরিমাণ উল্লেখযোগ্যহারে বাড়ানোর ব্যাপারে ভারতে আমরা কাজ করছি।
আমরা ১৫ কোটি পরিবারের কাছে পরিচ্ছন্ন রান্নার গ্যাস পৌঁছে দিয়েছি।
জল সংরক্ষণ, বৃষ্টির জল সংরক্ষণ এবং জল সম্পদের উন্নয়নের জন্য আমরা জল জীবন মিশন শুরু করেছি। এই মিশনে আমরা আগামী কয়েক বছর প্রায় ৫০ বিলিয়ন ডলার খরচের পরিকল্পনা নিয়েছি।
আন্তর্জাতিক পর্যায়ে, প্রায় ৮০টি দেশ আন্তর্জাতিক সৌরজোট অভিযানে সামিল হয়েছে। অন্যান্য অংশীদারদের নিয়ে ভারত ও সুইডেন ইন্ডাস্ট্রি ট্রানজিসন ট্র্যাকের আওতায় লিডারশিপ গ্রুপের সূচনা করতে চলেছি। এই উদ্যোগ প্রযুক্তি উদ্ভাবনের ক্ষেত্রে সহযোগিতার লক্ষ্যে সরকারি ও বেসরকারি ক্ষেত্রের জন্য এক উপযুক্ত মঞ্চ প্রদান করবে। শিল্প সংস্হাগুলিকে কার্বন নির্গমন কমাতেও এই উদ্যোগ সাহায্য করবে।
বিপর্যয় প্রতিরোধী পরিকাঠামো গড়ে তোলার জন্য ভারত এক জোটের সূচনা করতে চলেছে। আমি সদস্য রাষ্ট্রগুলিকে এই জোটে সামিল হওয়ার আমন্ত্রণ জানাই।
এবছর ১৫ আগস্ট ভারতের স্বাধীনতা দিবস উদযাপনের দিন, আমরা একবার ব্যবহারযোগ্য প্লাস্টিক বর্জনে গণ-আন্দোলন গড়ে তোলার আহ্বান জানিয়েছি। আমি আশা করি, একবার ব্যবহারযোগ্য প্লাস্টিক বর্জনের লক্ষ্যে ভারতের এই উদ্যোগ প্লাস্টিকের ক্ষতিকারক প্রভাবগুলি সম্পর্কে বিশ্বব্যাপী সচেতনতা গড়ে তুলবে।
মহামহিমগণ,
আমি একথা ঘোষণা করে আনন্দিত যে, আমরা আগামীকাল রাষ্ট্রসঙ্ঘ ভবনের ছাদে সৌর প্যানেলের উদ্বোধন করতে চলেছি। এই সৌর প্যানেল বসানোর জন্য ভারত ১০ লক্ষ মার্কিন ডলার তহবিল সহায়তা দিয়েছে।
কথা বলার সময় পেরিয়ে গেছে, এখন সময় এসেছে বিশ্বব্যাপী কাজ করার।
ধন্যবাদ, অনেক অনেক ধন্যবাদ।
CG/BD/NS
(Visitor Counter : 60
অর্থমন্ত্রক
রিজার্ভ ব্যাঙ্কের বাড়তি অর্থ সরকারকে হস্তান্তর
নয়াদিল্লি, ১৯ ডিসেম্বর, ২০১৮
কেন্দ্রীয় অর্থ প্রতিমন্ত্রী শ্রী পন রাধাকৃষ্ণন মঙ্গলবার  রাজ্যসভায় এক লিখিত জবাবে জানিয়েছেন রিজার্ভ ব্যাঙ্ক ২০১৬-তে ৬৫৮.৭৬ বিলিয়ন, ২০১৭-তে ৩০৬.৫৯ বিলিয়ন এবং ২০১৮-তে ৫০০ বিলিয়ন মার্কিন ডলারের সমতুল পরিমাণ অর্থ কেন্দ্রীয় সরকারকে হস্তান্তরিত করেছে। উল্লেখ করা যেতে পারে, রিজার্ভ ব্যাঙ্কের অর্থবর্ষ জুলাই থেকে জুন মাস পর্যন্ত।
CG/BD/DM
(Visitor Counter : 57
প্রধানমন্ত্রীরদপ্তর
ভিশু উপলক্ষে প্রধানমন্ত্রীর শুভেচ্ছা
নয়াদিল্লি, ১৪ এপ্রিল, ২০২১
প্রধানমন্ত্রী শ্রী নরেন্দ্র মোদী ভিশু উপলক্ষে কেরলবাসী ও সারা বিশ্বে ছড়িয়ে থাকা মালায়ালিদের শুভেচ্ছা জানিয়েছেন।
এক ট্যুইটে শ্রী মোদী বলেছেন, “কেরলবাসীকে ভিশুর শুভেচ্ছা। উৎসবের এই মুহূর্তে আমি সারা বিশ্বে ছড়িয়ে থাকা মালায়ালিদেরকেও উষ্ণ শুভেচ্ছা জানাই। নতুন বছর আপনাদের সকলের জীবনে সুস্বাস্থ্য ও আনন্দ নিয়ে আসুক।”
CG/BD/DM/
(
শ্রমওকর্মসংস্থানমন্ত্রক
কাজের সময় পরিবর্তন
নতুন দিল্লি, ১৭ মার্চ, ২০২১
পেশাগত সুরক্ষা, স্বাস্থ্য ও কাজের শর্তাদি  কোড, ২০২০ সংক্রান্ত নিয়ম অনুযায়ী কর্মচারীদের নিরাপত্তা, স্বাস্থ্য ও কাজের অবস্থান সম্পর্কে সুস্পষ্টভাবে নির্দিষ্ট করা হয়েছে। যার মধ্যে প্রতিদিন এবং সাপ্তাহিক কাজের সময়, ছুটি, প্রভৃতি অন্তর্ভুক্ত করা রয়েছে। এই ও এস এইচ ডাবলু এন্ড সি কোড,২০২০, গত ২৯ সেপ্টেম্বর প্রকাশিত হয়েছে। কেন্দ্রীয় সরকার কর্তৃক ঘোষিত তারিখ অনুযায়ী এটি কার্যকর হবে। নতুন এই শর্তাবলীতে কোন কর্মচারীকে দিনে আট ঘন্টা বা এক সপ্তাহে ৪৮ ঘন্টার বেশি কাজ করার অনুমতি দেওয়া হবে না।
শ্রম ও কর্মসংস্থান মন্ত্রক, বর্তমান কারখানা আইন-১৯৪৮ অনুসারে প্রচলিত নিয়মগুলি সংশোধন সংক্রান্ত অধ্যাদেশ বা বিলের খসড়া যা বিভিন্ন রাজ্যের সরকারের পক্ষ থেকে পাঠানো হয়েছে তা স্বরাষ্ট্রমন্ত্রকের মাধ্যমে পেয়েছে। শ্রম ও কর্মসংস্থান মন্ত্রকের পক্ষ থেকে অবশ্য কাজের সময় বাড়ানোর সম্মতি দেওয়া হয়নি।
আজ রাজ্যসভায় এক লিখিত প্রশ্নের জবাবে কেন্দ্রীয় শ্রম ও কর্মসংস্থান মন্ত্রকের রাষ্ট্রমন্ত্রী শ্রী সন্তোষ কুমার গাংগুয়ার এই তথ্য জানিয়েছেন।
শিল্পওবাণিজ্যমন্ত্রক
কৃষিজ পণ্য রপ্তানি উন্নয়ন কর্তৃপক্ষের  ৩৬তম প্রতিষ্ঠা দিবস
নতুন দিল্লি, ১৩ ফেব্রুয়ারি, ২০২২
কৃষিজ পণ্য রপ্তানি উন্নয়ন কর্তৃপক্ষ  আজ তার ৩৬তম প্রতিষ্ঠা বার্ষিকী উদযাপন করছে। কৃষিজ পণ্য রপ্তানির সঙ্গে যুক্ত এই সংস্থাটি সরকারকে এধরণের পণ্যের রপ্তানি বাড়াতে সাহায্য করে। ১৯৮৬-তে সংস্থাটির যখন প্রতিষ্ঠা হয়, তখন রপ্তানির পরিমাণ ছিল ০.৬ বিলিয়ন মার্কিন ডলার। ২০২০-২১-এ রপ্তানির পরিমাণ বেড়ে দাঁড়িয়েছে ২০.৬৭ বিলিয়ন মার্কিন ডলার। রপ্তানির পরিমাণ বৃদ্ধির পাশাপাশি রপ্তানি হওয়া দেশের সংখ্যাও বেড়ে ২০৫ হয়েছে।
২০২০-২১-এ মোট রপ্তানির মধ্যে এপিইডিএ-র রপ্তানির শেয়ার ছিল ৪৯ শতাংশ বা ২০.৬৭ বিলিয়ন মার্কিন ডলার। ২০২১-২২ অর্থবর্ষে এপিইডিএ-কে ২৩.৭ বিলিয়ন মার্কিন ডলার মূল্যের রপ্তানির লক্ষ্য স্থির করে দেওয়া হয়। এরমধ্যে, গত জানুয়ারি পর্যন্ত রপ্তানির পরিমাণ দাঁড়িয়েছে ১৭.২০ বিলিয়ন মার্কিন ডলার, যা ধার্য লক্ষ্যমাত্রার ৭০ শতাংশের বেশি। রপ্তানিতে বাকি লক্ষ্য পূরণ নির্দিষ্ট সময়ের মধ্যে অর্জন করা সম্ভব হবে বলে মনে করা হচ্ছে।
কৃষিজ পণ্যের রপ্তানি এক নতুন উচ্চতায় পৌঁছে দিতে এপিইডিএ সহজে ব্যবসা বাণিজ্যের লক্ষ্যে তথ্য প্রযুক্তির প্রয়োগ বাড়াচ্ছে। ইতিমধ্যেই কৃষিজ পণ্য রপ্তানির সঙ্গে যুক্ত এই সংস্থাটি একাধিক তথ্য প্রযুক্তি ভিত্তিক উদ্যোগ গ্রহণ করেছে। এরমধ্যে রয়েছে কাগজ বিহীন কাজকর্ম পরিচালনা, ডিজিটাল সিগনেচার, বৈদ্যুতিন পদ্ধতিতে মাশুল প্রদান, মোবাইল অ্যাপ, অনলাইন পণ্য পরিষেবা প্রভৃতি। প্রধানমন্ত্রী শ্রী নরেন্দ্র মোদীর ভোকাল ফর লোকাল উদ্যোগকে বিবেচনায় রেখে এবং আত্মনির্ভর ভারত গঠনের লক্ষ্যে এপিইডিএ স্থানীয় পণ্যের রপ্তানিতে অগ্রাধিকার দিচ্ছে। সেই অনুসারে জিআই ট্যাগ বা স্বতন্ত্র ভৌগলিক পরিচিতি সম্পন্ন কৃষিজ পণ্যের রপ্তানি বাড়ানোর ওপর গুরুত্ব দেওয়া হচ্ছে। এখনও পর্যন্ত জিআই স্বীকৃতি সম্পন্ন পণ্যের সংখ্যা ৪১৭। এরমধ্যে ১৫০টি কৃষি ও খাবারজাত পণ্য। এই ১৫০টি জিআই ট্যাগ সম্বলিত পণ্যের মধ্যে ১০০টির বেশি পণ্য এপিইডিএ-র পক্ষ থেকে রপ্তানি করা হয়।
২০২০-২১ এবং চলতি অর্থবর্ষে আরও কয়েকটি জিআই ট্যাগ সম্বলিত পণ্য ভারত থেকে রপ্তানি করা হয়েছে। এরমধ্যে রয়েছে ড্রাগন ফল, কাঁঠাল, জামুন, বার্মিজ আঙুর, মুড়ি প্রভৃতি।
ভারত সরকারের সঙ্গে সহযোগিতায় এপিইডিএ রাজ্য সরকারগুলির মধ্যে সমন্বয় আরও বাড়ানোর ওপর গুরুত্ব দিচ্ছে যাতে রপ্তানি প্রসারে কৃষকদের সঙ্গে বাজার যোগসূত্র আরও নিবিড় করা যায়। এরফলে, স্থানীয় কৃষিজ পণ্যের বিপণন যেমন বাড়বে, তেমনই কৃষকদের অতিরিক্ত আয়ের সংস্থান হবে।
এপিইডিএ একটি মার্কেট ইন্টেলিজেন্স সেল গঠন করেছে। এই সেল ই-মার্কেট সম্পর্কিত যাবতীয় তথ্য প্রচারের কাজে যুক্ত রয়েছে। এছাড়াও এপিইডিএ-র পক্ষ থেকে একটি ফার্মার কন্ট্যাক্ট পোর্টাল চালু করা হয়েছে। এর সাহায্যে কৃষক উৎপাদক সংগঠন বা কৃষক উৎপাদক সংস্থা, সমবায় সমিতিগুলির সঙ্গে রপ্তানিকারীরা সরাসরি যোগাযোগ করতে পারছেন। এখনও পর্যন্ত এই পোর্টালে প্রায় ৩ হাজার ৩০০টি কৃষক উৎপাদক সংগঠন বা সংস্থা নথিভুক্ত হয়েছে। এপিইডিএ-র প্রতিষ্ঠা দিবস উপলক্ষে সংস্থার চেয়ারম্যান ডঃ এম অঙ্গমুথু বলেছেন, তার সংস্থার দূরদৃষ্টি মূলক প্রয়াস এবং লাগাতার উচ্চাকাঙ্খী পদক্ষেপের ফলে ভারত কৃষিজ পণ্য রপ্তানির ক্ষেত্রে এক নির্ভরযোগ্য এবং গুণগত মানের সামগ্রী রপ্তানিকারী দেশ হয়ে উঠেছে।
CG/BD/AS/
(Visitor Counter : 259
প্রধানমন্ত্রীরদপ্তর
নেতাজি সুভাষ চন্দ্র বসুর জন্মজয়ন্তীতে শ্রদ্ধা জানালেন প্রধানমন্ত্রী
নয়াদিল্লি, ২৩ জানুয়ারি, ২০২০
প্রধানমন্ত্রী শ্রী নরেন্দ্র মোদী নেতাজি সুভাষ চন্দ্র বসুর জন্মজয়ন্তীতে তাঁকে শ্রদ্ধা জানিয়েছেন।
প্রধানমন্ত্রী তাঁর ট্যুইট বার্তায় বলেছেন, “১৮৯৭ সালের ২৩শে জানুয়ারি জানকীনাথ বসু তাঁর ডায়েরিতে লিখেছিলেন, ‘দুপুরে একটি ছেলের জন্ম হয়েছে’। এই ছেলেটি সাহসী স্বাধীনতা সংগ্রামী এবং মননশীল ব্যক্তি হয়েছিলেন যিনি একটিমাত্র কারণ, ভারতের স্বাধীনতার জন্য তাঁর জীবন উৎসর্গ করেছেন। আমি নেতাজি বোসের কথা বলছি, যাঁকে আমরা আজ তাঁর জন্মজয়ন্তীতে গর্বের সঙ্গে স্মরণ করছি।
ভারত চিরকাল নেতাজি সুভাষ চন্দ্র বোসের কাছে তাঁর সাহস এবং ঔপনিবেশিকতাবাদের প্রতিরোধে তাঁর অমলীন অবদানের জন্য কৃতজ্ঞ থাকবে। তিনি ভারতীয়দের উন্নতি এবং কল্যাণের জন্য সংগ্রাম করেছিলেন।”
CG/AP/DM
(Visitor Counter : 57
উপ-রাষ্ট্রপতিরসচিবালয়
উপ-রাষ্ট্রপতি : সরকারি অফিসারদের কাজের মান নির্ধারক হওয়া উচিৎ জনসন্তোষ
নয়াদিল্লি, ২ মে, ২০১৯
উপ-রাষ্ট্রপতি শ্রী এম ভেঙ্কাইয়ে নাইডু বলেছেন, সরকারি অফিসারদের কাজের মান নির্ধারক হওয়া উচিৎ মানুষের সন্তুষ্টি।
তিনি তাঁদের জ্ঞান এবং প্রযুক্তিগত দক্ষতার উন্নতি করতে বলেছেন। নিয়মিতভাবে আন্তর্জাতিক সেরা প্রশাসনের উদাহরণগুলি থেকে শিক্ষালাভ করতে বলেছেন যাতে ভারতের প্রশাসনিক ব্যবস্থা আরও ভালো, আরও কার্যকরী হয়।
নতুন দিল্লিতে অন্ধ্রপ্রদেশ সচিবালয়ের সহ-সচিব, সেকশন অফিসার এবং কর্মীদের উদ্দেশে উপ-রাষ্ট্রপতি সমস্যার মুখোমুখি হতে এবং মানুষের, বিশেষ করে যুবসমাজের প্রত্যাশা পূরণ করতে বলেন।
উপ-রাষ্ট্রপতি বলেন, সুদক্ষ প্রশাসনিক ব্যবস্থা সময়ের দাবি। তিনি চান আধিকারিকরা যেন স্বচ্ছতার সঙ্গে সময় মেনে জনসেবা প্রদান করেন।
উপ-রাষ্ট্রপতি তাঁদের কার্যপদ্ধতি এবং প্রক্রিয়ার নিয়মিত পর্যালোচনা, সংস্কার এবং আরও সুক্ষ্ম করার উপদেশ দেন যাতে সরকারি কর্মসূচির সুফলগুলি প্রতিটি মানুষের কাছে পৌঁছতে পারে। তিনি বলেন, প্রত্যেকে যেন তাঁর কর্তব্য পালন করেন একাগ্রতা, সততা এবং নিয়ম-শৃঙ্খলার সঙ্গে।
সমস্ত সরকারি কাজকর্ম সংশ্লিষ্ট রাজ্যের সরকারি ভাষাতেই করার পরামর্শ দিয়েছেন তিনি। শ্রী নাইডু তাঁদের বলেন, যে সব মানুষ তাঁদের কাছে ক্ষোভ জানাতে আসবেন, তাঁদের সেই দাবি যেন সহানুভূতির সঙ্গে বিবেচনা করা হয়।
অন্ধ্রপ্রদেশের অর্থ দপ্তরের ৩০ জনেরও বেশি আধিকারিক উপ-রাষ্ট্রপতির সঙ্গে দেখা করেন। তাঁদের প্রশিক্ষণ চলছে ফরিদাবাদে ন্যাশনাল ইনস্টিটিউট অফ ফিনান্সিয়াল ম্যানেজমেন্টে। একমাসব্যাপী এই প্রশিক্ষণ শিবিরে শেখানো হচ্ছে ব্যয় ব্যবস্থাপনা, বাজেট ব্যবস্থাপনা, আর্থিক দায়িত্ব এবং কর-পদ্ধতি সম্পর্কে।
CG/AP/DM
(Visitor Counter : 82
প্রতিরক্ষামন্ত্রক
আগামী ২৫-শে ফেব্রুয়ারি জাতীয় যুদ্ধ স্মারকস্থলের তৃতীয় বার্ষিকী উদযাপন উপলক্ষ্যে আজ থেকেই স্কুল ব্যান্ড পরিবেশনা শুরু হয়েছে
নতুন দিল্লি, ২৩ ফেব্রুয়ারি, ২০২২
আগামী ২৫-শে ফেব্রুয়ারি জাতীয় যুদ্ধ স্মারকস্থলের তৃতীয় বার্ষিকী উদযাপন উপলক্ষ্যে আজ থেকেই স্কুল ব্যান্ড পরিবেশনা শুরু হয়েছে । শিক্ষা মন্ত্রক এবং দিল্লি সরকারের সঙ্গে পরামর্শ করে সেন্ট্রাল বোর্ড অফ সেকেন্ডারি এডুকেশন এই স্কুল ব্যান্ড পরিবেশনার সময়সূচি প্রস্তুত করেছে । উল্লেখ্য, আগামী ২৫-শে ফেব্রুয়ারি দেশের অন্যতম স্মৃতিসৌধ জাতীয় যুদ্ধ স্মারকস্থলের তৃতীয় বর্ষ উদযাপন করা হবে ।
প্রধানমন্ত্রী শ্রী নরেন্দ্র মোদী ২০১৯ সালের ২৫-শে ফেব্রুয়ারি জাতীয় যুদ্ধ স্মারকস্থলকে জাতির উদ্দেশে উৎসর্গ করেছিলেন । প্রতিরক্ষা মন্ত্রক তাই এবার শিক্ষা মন্ত্রকের সহযোগিতায় জাতীয় যুদ্ধ স্মারকস্থলে স্কুল ব্যান্ড পরিবেশনার সিদ্ধান্ত নিয়েছে । এই উদ্যোগের মূল উদ্দেশ্য হল বিদ্যালয়ের শিক্ষার্থীদের মধ্যে দেশপ্রেম, কর্তব্যের প্রতি নিষ্ঠা, সাহস এবং ত্যাগের মূল্যবোধ জাগ্রত করা । বিশেষ করে যুব সম্প্রদায়ের মধ্যে দেশের স্মৃতিসৌধের বিষয়ে অনুভূতি জাগিয়ে তুলতেই এই উদ্যোগ নেওয়া হয়েছে । এরফলে শিক্ষার্থী এবং যুব সম্প্রদায়ের মধ্যে সচেতনতা বৃদ্ধি পাবে , জাতীয়তাবোধ গড়ে উঠবে ।
শিক্ষা মন্ত্রক সমস্ত রাজ্য ও কেন্দ্রশাসিত অঞ্চলের শিক্ষা বিভাগগুলিকে তাদের নিজ নিজ রাজ্যের বিদ্যালয় থেকে একটি করে ব্যান্ড বেছে নেওয়ার জন্য অনুরোধ জানিয়েছে । এরজন্য জাতীয় যুদ্ধ স্মৃতি ও সংগ্রহশালার অধিকর্তা ও সেনাবাহিনীর প্রধান কার্যালয়ের সঙ্গে সমন্বয় সাধনেরও কথা বলা হয়েছে ।
CG/SS/RAB
(Visitor Counter : 99
অর্থমন্ত্রক
জুলাই মাসে জিএসটি বাবদ রাজস্ব সংগ্রহের পরিমাণ ১ লক্ষ ২ হাজার ৮৩ কোটি টাকা
নয়াদিল্লি, ০২ আগস্ট, ২০১৯
সদ্যসমাপ্ত জুলাই মাসে জিএসটি বাবদ রাজস্ব সংগ্রহের পরিমাণ ছিল ১ লক্ষ ২ হাজার ৮৩ কোটি টাকা। এর মধ্যে সিজিএসটি বাবদ ১৭ হাজার ৯১২ কোটি টাকা, এসজিএসটি বাবদ ২৫ হাজার ৮ কোটি টাকা, আইজিএসটি বাবদ ৫০ হাজার ৬১২ কোটি টাকা  এবং সেস থেকে সংগৃহীত ৮ হাজার ৫৫১ কোটি  রয়েছে। গত ৩১শে জুলাই পর্যন্ত জুন মাসে জিএসটিআর থ্রিবি রিটার্ন দাখিলের সংখ্যা ছিল ৭৫ লক্ষ ৭৯ হাজার।
জিএসটি বাবদ রাজস্বের পরিমাণ গত বছরের জুলাই মাসের ৯৬ হাজার ৪৮৩ কোটি টাকা থেকে ৫.৮ শতাংশ বেড়ে এ বছরের জুলাই মাসে হয়েছে ১ লক্ষ ২ হাজার ৮৩ কোটি টাকা। রাজ্যগুলিকে জিএসটি খাতে ক্ষতিপূরণ বাবদ গত এপ্রিল-মে পর্যন্ত সময়ে ১৭ হাজার ৭৮৯ কোটি টাকা দেওয়া হয়েছে।
SSS/BD/SB
(Visitor Counter : 109
নারীওশিশুবিকাশমন্ত্রক
কেন্দ্রীয় মহিলা ও শিশু উন্নয়ন মন্ত্রী শ্রীমতী স্মৃতি ইরানী মহিলাদের ক্ষমতায়ন নিয়ে প্রথম জি২০ মন্ত্রী পর্যায়ের সম্মেলনে ভাষণ দিয়েছেন
নয়াদিল্লী, ২৭ আগস্ট, ২০২১
কেন্দ্রীয় মহিলা ও শিশু উন্নয়ন মন্ত্রী শ্রীমতী স্মৃতি ইরানী মহিলাদের ক্ষমতায়ন নিয়ে প্রথম জি২০ মন্ত্রী পর্যায়ের সম্মেলনে ভাষণ দিয়েছেন। গতকাল হাইব্রিড ফরম্যাটে ইতালির সান্তা মার্গেরিটা লিগারে এই সম্মেলন অনুষ্ঠিত হয়। কেন্দ্রীয় মন্ত্রী লিঙ্গ সমতা রক্ষা ও মহিলা কেন্দ্রিক বিষয়ে পারস্পরিক সহযোগিতার মাধ্যমে ভারতের দায়বদ্ধতার বিষয়ে পুনঃআশ্বাস দেন। লিঙ্গ সমতা রক্ষা, ভালো স্বাস্থ্য পরিষেবা এবং মহিলাদের সুরক্ষা ও নিরাপত্তা বিষয়ে প্রধানমন্ত্রী শ্রী নরেন্দ্র মোদীর নেতৃত্বে ভারত সরকারের বিভিন্ন উদ্যোগের কথা তুলে ধরেন মন্ত্রী।
শ্রীমতী স্মৃতি ইরানী তাঁর ভাষণে সহযোগী দেশগুলির মধ্যে লিঙ্গ সমতা রক্ষা এবং মহিলাদের ক্ষমতায়নের জন্য জি২০-র সঙ্গে ভারতের কাঁধে কাঁধ মিলিয়ে চলার কথা জানান। জি২০ মন্ত্রীদের সঙ্গে যুক্ত হয়ে প্রাসঙ্গিক সব ক্ষেত্রে সহযোগিতা এবং সমন্বয়ের মাধ্যমে লিঙ্গ সমতা রক্ষা এবং মহিলাদের ক্ষমতায়নে কাজ করার কথা বলেন।
মহিলাদের ক্ষমতায়ন নিয়ে জি২০ সম্মেলনে সাধারণ উদ্দেশ্যগুলিকে স্বীকৃতি দেওয়া হয় এবং এসটিইএম, আর্থিক ও ডিজিটাল সাক্ষরতা, পরিবেশ এবং দীর্ঘস্থায়িত্ব সহ সর্বক্ষেত্রে সাম্য এবং মহিলা ও শিশু কন্যাদের উন্নয়নে লক্ষ্যে পৌঁছানোর পথে দায়িত্ব ভাগ করে নেওয়ার কথা বলা হয়।
CG/AP /NS
(Visitor Counter : 198
প্রধানমন্ত্রীরদপ্তর
সঈদ হাইথাম বিন তারিখ আল সঈদ ওমানের সুলতান হিসেবে দায়িত্ব গ্রহণে প্রধানমন্ত্রীর অভিনন্দন
নয়াদিল্লি, ১২ জানুয়ারি, ২০২০
সঈদ হাইথাম বিন তারিখ আল সঈদ-কে ওমানের সুলতানের দায়িত্বভার গ্রহণ করায় প্রধানমন্ত্রী শ্রী নরেন্দ্র মোদী তাঁকে অভিনন্দন জানিয়েছেন।
এক বার্তায় প্রধানমন্ত্রী বলেন, “ওমানের সুলতান হিসেবে দায়িত্ব গ্রহণের জন্য সঈদ হাইথাম বিন তারিখ আল সঈদ-কে আমি অভিনন্দন জানাই। আমি আশাবাদী তাঁর নেতৃত্বে ওমানের প্রগতি এবং সমৃদ্ধি বজায় থাকবে এবং ওমান বিশ্ব শান্তিতে তার অবদান বজায় রেখে চলবে।
ওমানের সঙ্গে ভারতের সম্পর্ক বহুদিনের। আমাদের কৌশলগত অংশীদারিত্বকে আরও মজবুত করার লক্ষ্যে সঈদ হাইথাম বিন তারিখ আল সঈদ-এর সঙ্গে আমরা একযোগে কাজ করতে আগ্রহী।”
CG/CB/DM
(Visitor Counter : 50